ΓΡΑΠΤΗ ΕΡΩΤΗΣΗ E-1025/98

υποβολή: Georg Jarzembowski (PPE) προς την Επιτροπή

(6 Απριλίου 1998)

Θέμα: Πυκνότητα των ελέγχων στον τομέα των εμπορευματικών μεταφορών

Στον τομέα των εμπορευματικών μεταφορών, η Ευρωπαϊκή Ένωση έχει ορίσει από το 1988 ένα κατώτατο όριο για τους σχετικούς οδικούς και επιχειρησιακούς ελέγχους στα κράτη μέλη. Από την πλέον πρόσφατη έκθεση της Επιτροπής για τους ελέγχους της εφαρμογής των κοινωνικών διατάξεων στις οδικές μεταφορές, συνάγεται ότι η πραγματική πυκνότητα των σχετικών ελέγχων στα κράτη μέλη της Ένωσης ποικίλλει σημαντικά. Στη Σουηδία και την Πορτογαλία, π.χ., επιτυγχάνεται μόνο ένα 13 και 15 % αντιστοίχως του απαιτουμένου ορίου των σχετικών ελέγχων, ενώ όσον αφορά την Ιταλία, την Αυστρία και την Ελλάδα δεν υπάρχουν καθόλου στατιστικά στοιχεία για τους ελέγχους αυτούς. Στη Γερμανία, αντιθέτως, πραγματοποιούνται τετραπλάσιοι έλεγχοι από αυτούς που απαιτεί η κοινοτική νομοθεσία, ένα υψηλό ποσοστό των οποίων είναι επιχειρησιακοί έλεγχοι.

Με βάση τα ανωτέρω ερωτώ την Επιτροπή:

1. Με ποιες ενέργειες αντιμετωπίζει τη μη τήρηση του κατωτάτου ορίου ελέγχου ή την έλλειψη σχετικών στατιστικών στοιχείων στα προαναφερθέντα κράτη μέλη;

2. Συμμερίζεται την άποψη ότι οι υπάρχουσες πάντοτε ισχυρές διαφορές στο επίπεδο των ελέγχων οδηγούν σε στρεβλώσεις του ανταγωνισμού στην εσωτερική αγορά;

3. Τι προτείνει ώστε ο αριθμός των ελέγχων στο εκάστοτε κράτος μέλος να αναλογεί προς το ποσοστό συμμετοχής του στις ευρωπαϊκές εμπορευματικές μεταφορές;

Απάντηση του κ.Kinnock εξ ονόματος της Επιτροπής

(29 Μαΐου 1998)

H 18η έκθεση της Επιτροπής για την εφαρμογή κατά την περίοδο 1993-1994 του κανονισμού (ΕΟΚ) 3820/85(1) σχετικά με την εναρμόνιση ορισμένων κοινωνικών διατάξεων στον τομέα των οδικών μεταφορών αναφέρει ποιές χώρες δεν ανταποκρίνονται στις ορισθείσες αναλογίες απαιτούμενων ετήσιων ελέγχων, ενώ παράλληλα προσδιορίζει τους λόγους για τους οποίους δεν επιτεύχθηκαν τα επιδιωκόμενα.

Η Αυστρία, η Σουηδία και η Φιλανδία έγιναν μέλη του Ευρωπαϊκού Οικονομικού Χώρου μόλις το 1994 και βρίσκονταν στο στάδιο της ενίσχυσης των αρμόδιων υπηρεσιών τους για την εφαρμογή αυτού του μέρους της κοινής πολιτικής μεταφορών. Ως εκ τούτου η Επιτροπή αναγνωρίζει ότι ήταν αναπόφευκτο να υπάρξει μια σύντομη περίοδος προσαρμογής.

Τόσο το Βέλγιο όσο και η Πορτογαλία παρέδωσαν ατελείς στατιστικές, πράγμα που δυσχέρανε την αποτίμηση του κατά πόσον οι χώρες αυτές συμμορφώθηκαν με το ελάχιστο ποσοστό απαιτούμενων ελέγχων. Η Επιτροπή κάλεσε τα δύο κράτη μέλη να παράσχουν συνολικότερα δεδομένα, θεωρώντας ότι οι σημερινές τους στατιστικές ενδέχεται να μην αποδίδουν την ακριβή εικόνα των προσπαθειών που έχουν καταβληθεί. Παράλληλα συνέστησε ασμένως να ανατεθεί ηγετικός ρόλος σε κάποιο υπουργείο όσον αφορά το συντονισμό της παρουσίασης των συγκεκριμένων στατιστικών. Η Επιτροπή κίνησε διαδικασίες παράβασης κατά της Ελλάδας και της Ιταλίας επειδή δεν διαβίβασαν τις απαιτούμενες πληροφορίες.

Η Επιτροπή δεν είναι υπέρ της σύνδεσης του υποχρωτικού ελάχιστου καθορισμένου ποσοστού ελέγχων για κάθε κράτος μέλος με την κλίμακα της συμμετοχής των αντιστοίχων μεταφορικών κλάδων του στις διεθνείς μεταφορές, δεδομένου ότι ο κανονισμός καλύπτει επίσης της εσωτερικές μεταφορές. Κατά συνέπεια η προσέγγιση αυτή δεν θα μπορούσε να αποτελέσει στέρεο υπόβαθρο για τις απαιτούμενες προσπάθειες εφαρμογής.

(1) COM(97)698.